## Zakon o izmjenama i dopunama Zakona o lokalnoj i područnoj (regionalnoj) samoupravi

### NN 125/2008 (29.10.2008.), Zakon o izmjenama i dopunama Zakona o lokalnoj i područnoj (regionalnoj) samoupravi

# HRVATSKI SABOR

**3563**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O LOKALNOJ I PODRUČNOJ (REGIONALNOJ) SAMOUPRAVI

Proglašavam Zakon o izmjenama i dopunama Zakona o lokalnoj i područnoj
(regionalnoj) samoupravi, kojega je Hrvatski sabor donio na sjednici 17.
listopada 2008. godine.

Klasa: 011-01/08-01/138
Urbroj: 71-05.03/1-08-2
Zagreb, 22. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O LOKALNOJ I PODRUČNOJ (REGIONALNOJ) SAMOUPRAVI

Članak 1.

U Zakonu o lokalnoj i područnoj (regionalnoj) samoupravi (»Narodne novine«, br.
33/01., 60/01., 129/05. i 109/07.) članak 41. mijenja se i glasi:
»U jedinicama lokalne samouprave koje imaju do 10.000 stanovnika općinski
načelnik, odnosno gradonačelnik ima jednog zamjenika koji se bira na općim i
izravnim izborima sukladno posebnom zakonu.
U jedinicama lokalne samouprave koje imaju više od 10.000 stanovnika, u
gradovima sjedištima županija, odnosno županijama općinski načelnik,
gradonačelnik, odnosno župan imaju dva zamjenika koji se biraju na općim i
izravnim izborima sukladno posebnom zakonu.
U jedinicama lokalne samouprave u kojima pripadnici nacionalnih manjina imaju
pravo na razmjernu zastupljenost u predstavničkom tijelu jedinice lokalne
samouprave ili ako je zastupljenost u predstavničkom tijelu propisana statutom
te jedinice lokalne samouprave, te u jedinicama područne (regionalne) samouprave
gdje je statutom propisano da zamjenik župana mora biti iz reda pripadnika
nacionalne manjine, jedan zamjenik općinskog načelnika, gradonačelnika, odnosno
župana mora biti iz redova nacionalnih manjina, a što se mora urediti statutom
jedinice lokalne i područne (regionalne) samouprave.
U jedinicama lokalne samouprave u kojima pripadnici nacionalnih manjina čine
većinu stanovništva, a pripadnici hrvatskog naroda imaju pravo na razmjernu
zastupljenost, jedan zamjenik općinskog načelnika, odnosno gradonačelnika mora
biti iz redova pripadnika hrvatskog naroda, a što se mora urediti statutom
jedinice lokalne samouprave.
U jedinicama lokalne i područne (regionalne) samouprave iz stavka 3. i 4. ovoga
članka u kojima pripadnici nacionalnih manjina, odnosno pripadnici hrvatskog
naroda imaju pravo na zamjenika općinskog načelnika, gradonačelnika, odnosno
župana, ako na izborima ne bude ostvareno to pravo raspisat će se dopunski
izbori za zamjenika općinskog načelnika, gradonačelnika, odnosno župana, osim
ako je općinski načelnik, gradonačelnik, odnosno župan iz reda pripadnika
nacionalne manjine.
Na dopunskim izborima kada se bira zamjenik općinskog načelnika, gradonačelnika,
odnosno župana iz redova pripadnika nacionalnih manjina pravo glasa imaju samo
pripadnici nacionalne manjine koja ostvaruje pravo na zastupljenost, odnosno
kada se bira zamjenik općinskog načelnika, odnosno gradonačelnika iz redova
hrvatskog naroda pravo glasa imaju samo pripadnici hrvatskog naroda. Na dopunske
izbore primjenjuju se odredbe Zakona o izborima općinskih načelnika,
gradonačelnika, župana i gradonačelnika Grada Zagreba koje nisu u suprotnosti s
odredbama ovoga Zakona.
Na dopunskim izborima za pravovaljanost kandidature potrebno je sakupiti u
općinama do 1000 stanovnika 50 potpisa, a u preostalim općinama, gradovima i
županijama 100 potpisa pripadnika nacionalnih manjina ako se dopunski izbori
provode radi osiguravanja prava na zamjenika iz redova pripadnika nacionalnih
manjina, odnosno pripadnika hrvatskog naroda ako se dopunski izbori provode radi
osiguravanja prava na zamjenika iz redova pripadnika hrvatskog naroda.
U jedinicama lokalne samouprave iz stavka 1. ovoga članka u kojima budu
provedeni dopunski izbori iz stavka 5. ovoga članka općinski načelnik, odnosno
gradonačelnik imat će dva zamjenika.
U jedinicama lokalne i područne (regionalne) samouprave iz stavka 2. ovoga
članka u kojima budu provedeni dopunski izbori iz stavka 5. ovoga članka
općinski načelnik, gradonačelnik, odnosno župan imat će tri zamjenika.«

Članak 2.

Članak 90. mijenja se i glasi:
»U jedinicama lokalne samouprave koje imaju do 10.000 stanovnika općinski
načelnik, gradonačelnik i njihov zamjenik odlučit će hoće li dužnosti na koje su
izabrani obavljati profesionalno.
U jedinicama lokalne samouprave koje imaju više od 10.000 stanovnika, velikim
gradovima, gradovima sjedištima županija, odnosno županijama općinski načelnik,
gradonačelnik i župan dužnost obavljaju profesionalno, a njihovi zamjenici
odlučit će hoće li dužnosti na koje su izabrani obavljati profesionalno.
Osobe iz stavka 1. i 2. ovoga članka dužne su u roku od 8 dana od dana stupanja
na dužnost dostaviti pisanu obavijest nadležnoj službi u općini, gradu, odnosno
županiji o tome hoće li dužnost na koju su izabrane obavljati profesionalno.
Za vrijeme profesionalnog obavljanja dužnosti na koju su izabrane osobe iz
stavka 1. i 2. ovoga članka ostvaruju pravo na plaću, odnosno naknadu plaće, kao
i druga prava iz rada, a vrijeme obavljanja dužnosti uračunava im se u staž
osiguranja.
Osnovna mjerila za određivanje plaće, odnosno naknade plaće osoba iz stavka 1. i
2. ovoga članka određuju se posebnim zakonom.
Osobe iz stavka 1. i 2. ovoga članka ostvaruju prava na naknadu plaće i staž
osiguranja za vrijeme od 180 dana po prestanku profesionalnog obavljanja
dužnosti i to u visini prosječne plaće koja im je isplaćivana za vrijeme 12
mjeseci koji su prethodili donošenju odluke o prestanku dužnosti.
Naknada iz stavka 6. ovoga članka isplaćuje se na teret proračuna općine, grada,
odnosno županije.
Prije isteka roka iz stavka 6. ovoga članka ostvarivanje prava prestaje na
vlastiti zahtjev, zapošljavanjem, umirovljenjem ili izborom na drugu dužnost
koju obavlja profesionalno.«

Članak 3.

Ovaj Zakon objavit će se u »Narodnim novinama«, a stupa na snagu 18. svibnja
2009.

Klasa: 015-07/08-01/07
Zagreb, 17. listopada 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 125/2008-3563
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)